Okresná prokuratúra Topoľčany 
Nám. M. R. Štefánika 55, 955 53 Topoľčany 1 	

Sp. zn. : Pv 262/15/4406	Topoľčany, 10.7.2015
EEČ : 2-35-30-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2, odsek 3 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Topoľčany
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
napriek tomu, že bol rozsudkom Okresného súdu v Topoľčanoch č.k. 11 P/63/2014 zo dňa 02.04.2014, právoplatným dňa 17.04.2014, zaviazaný s účinnosťou od 17.04.2014 prispievať na výživu svojej dcéry XXXXX, nar. XXXXX, sumou 120,- Eur mesačne, na výživu svojho syna XXXXX, nar. XXXXX, sumou 80,- Eur mesačne a na výživu svojho syna XXXXX, nar. XXXXX  sumou 50,- Eur mesačne vždy do 15-teho dňa vopred k rukám oprávnenej matky XXXXX, nar. XXXXX, trv. bytom XXXXX XXXXX, obvinený sa tejto svojej vyživovacej povinnosti v mieste svojho bydliska a všade, kde sa zdržiaval, úmyselne vyhýbal v období od 17.04.2014 až do 30.11.2014 voči synom XXXXX a XXXXX a v období od 17.04.2014 až do 30.09.2014 voči dcére XXXXX, iba v mesiaci máj 2014 uhradil sumu vo výške 250,- Eur a v mesiaci júl 2014 uhradil sumu 150,- Eur, napriek tomu, že v tomto období pracoval ako živnostník a vykonával činnosť vodiča na nákladných vozidlách, teda mal zdroj stáleho príjmu, čím spôsobil dlh na výživnom voči oprávnenej matke XXXXX vo výške 1.360,- Eur,

lebo zanikla trestnosť činu

Odôvodnenie:
Vyšetrovateľ Odboru kriminálnej polície OR PZ  Topoľčany uznesením č. ORP-146/VYS-TO-2015 zo dňa 04.05.2015 podľa § 199 ods. 1 Tr. por.   začal trestné stíhanie  pre prečin zanedbania povinnej výživy podľa § 207 ods. 2, ods. 3 písm. b) Tr. zák. a následne  uznesením pod tou istou spisovou značkou dňa 27.05.2015 podľa § 206 ods. 1 Tr. por.  vzniesol obvinenie XXXXX pre prečin zanedbania povinnej výživy podľa § 207 ods. 2, ods. 3 písm. b)  Tr. zák., na  skutkovom základe uvedenom vo výrokovej časti tohto uznesenia.  
              Preskúmaním spisového materiálu bolo zistené, že trestnosť činu, pre ktorý je trestné stíhanie vedené zanikla.
              Svedkyňa - poškodená XXXXX vo výpovedi uviedla, že obvinený si vyživovaciu povinnosť v celom rozsahu dodatočne splnil a teda dlžné výživné uhradil. Obvinený do spisu doložil fotokópie ústrižkov poštových poukážok, ktoré preukazujú uhradenie  dlžného výživného za vymedzené obdobie. Taktiež doložil doklady o riadnom platení výživného v súčasnosti ( od 01.12.2014 doposiaľ).    
               
	Podľa § 86 trestnosť trestného činu zaniká aj vtedy, ak ide o trestný čin
a) zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu, 
b) zanedbania povinnej výživy podľa § 207, ak úrad práce, sociálnych vecí a rodiny poskytol oprávnenému náhradné výživné podľa osobitého predpisu v plnej výške podľa rozhodnutia súdu o výživnom, ak trestný čin nemal trvalo nepriaznivé následky a páchateľ úradu práce, sociálnych vecí a rodiny uhradil náhradu za poskytnuté náhradné výživné, skôr než sa súd odobral na záverečnú poradu,
              
V priebehu trestného stíhania vyšetrovateľ ohľadne zistenia a posúdenia konania obvineného vykonal dôkazy v potrebnom rozsahu a zistil skutočný stav veci. Svedkyňa - poškodená  vo svojej výpovedi potvrdila uhradenie dlžného výživného vo vymedzenom rozsahu s tým, že deti núdzou netrpeli a konanie  obvineného  pre nich nemalo trvalo nepriaznivé následky.          
              Po vyhodnotení všetkých a takto zadokumentovaných dôkazov možno konštatovať, že trestnosť zanedbania povinnej výživy podľa § 207 Tr. zák.  zanikla. Preto bolo potrebné rozhodnúť tak, ako je uvedené vo výrokovej časti tohto uznesenia.   
              Týmto uznesením nie je dotknutá zákonom stanovená povinnosť prispievať na výživu maloletých detí.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Silvia Fráterová
prokurátorka